# Vprašanja in odgovori

# **Poziv za oddajo vloge za projekt**

# **Pilotni projekti za prenovo visokega šolstva za zelen in odporen prehod**

V1: Ali lahko pri pilotu, ki bi ga pripravila članica univerze, kot partner sodeluje članica druge univerze?

V kolikor je odgovor da, ali so potem v tem primeru stroški sodelovanja članice z druge univerze stroški zunanjih storitev?

**O: Stroški so odvisni od načina sodelovanja pri izvedbi pilotnega projekta.**

**Primer 1: pilotni projekt izvajata obe članici univerze kot partnerja. V tem primeru vsaka univerza vključi pilotni projekt v svojo vlogo v enaki vsebini in napiše, da je projekt prijavila tudi druga univerza (navede partnerje), v finančnem načrtu pa upošteva le tisti del stroškov, ki odpade nanjo (tu so možne vse kategorije stroškov).**

**Primer 2: pilotni projekt izvaja v celoti članica prve univerze in bodo zaposleni z druge univerze oz. visokošolskega zavoda sodelovali v pilotnem projektu. V tem primeru se bodo uveljavljali stroški blaga in storitev (npr. podjemna ali avtorska pogodba).**

V2: Katere so vrste upravičenih stroškov?

**O:**

1. **Standardni strošek na enoto - urna postavka stroškov dela,**
2. **Stroški blaga in storitev,**
3. **Stroški opreme, ki je neposredno povezana z izvedbo pilotnih projektov,**
4. **DDV.**

**Standardni strošek na enoto - urna postavka stroškov dela (SSE) znaša 35,05 EUR. Izračunana je ob upoštevanju Uredbe o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije (Uradni list RS, št. 35/22) in Sklepa o ceni ekvivalenta polne zaposlitve za leto 2022 z dne 13. 5. 2022 ter 37. člena Uredbe o financiranju znanstvenoraziskovalne dejavnosti iz Proračuna Republike Slovenije (Uradni list RS, št. 35/22). Vrednost SSE je določena tako, da so sešteti elementi cene FTE plače in prispevki delodajalca za raziskovalne programe kategorije C, kar znaša skupaj 47.668 EUR, ki so deljeni s 1.700 (normativ ur za 1 FTE), kar znaša 28,04 EUR na uro, ki je povečan za 25 % (7,01 EUR) – skupaj 1 SSE znaša 35,05 EUR.**

V3: Prosimo za natančne informacije v zvezi z uveljavljanjem stroškov dela v okviru pilotnih projektov za že zaposlene na visokošolskih zavodih na delovnih mestih, ki sodijo v različne plačne skupine, in sicer:

* D (Delovna mesta na področju vzgoje in izobraževanja)
* H (Delovna mesta in nazivi na področju znanosti)
* J (spremljajoča delovna mesta).

**O:  Za izvedbo pilotnih projektov se lahko uveljavlja “Standardni strošek na enoto – urna postavka stroška dela” za zaposlene na delovnih mestih v plačni skupini:**

* **D, podskupina D1 - Visokošolski učitelji in visokošolski sodelavci za nove ali obstoječe zaposlitve v določenem deležu redne zaposlitve za delo na pilotu. Pravna podlaga se priloži ob kontroli stroška. V okviru povečanega obsega dela, ki sme iz vseh virov v skupni višini znašati največ 20% oziroma v okviru sklenjene pogodbe o dopolnilnem delu. Pravna podlaga se priloži ob kontroli stroška.**
* **H in J za nove zaposlitve.**

V4: Ali zaposlitve v okviru izvajanja pilotnih projektov NOO sodijo v 8. točko 60. člena ZIPRS 2021/2022 (sredstva EU ali drugih mednarodnih virov, vključno s sredstvi sofinanciranja iz državnega proračuna)?

**O: Da.**

V5: Ali je strošek študentskega dela upravičen strošek?

**O: Da, v okviru stroškov blaga in storitev.**

V6: Ali v kategorijo »Stroški blaga in storitev« sodijo tudi potni stroški oz. v kateri postavki ga lahko uveljavljamo?

**O: Potni stroški sodijo med stroške blaga in storitev.**

V7: Kako se bo v okviru zahtevkov za izplačilo poročalo o stroških:

* + - dejanske stroške na podlagi ustreznih listin (plačilne liste, računi….)
		- poenostavljene oblike stroškov na podlagi vnaprej določene metodologije (pavšalni zneski, pavšalno financiranje ali standardne lestvice stroškov ne enoto)
		- kombinacije dejanskih stroškov in poenostavljenih oblik stroškov?

**O: Za stroške blaga in storitev ter stroške opreme, ki je neposredno povezana z izvajanjem pilotnih projektov, se bo poročalo po dejanskih stroških. Kontrola listin se bo izvajala na vzorcu upravičenih kategorij stroškov. Za obračun Standardnega stroška na enoto - urna postavka stroškov dela se bo poročalo s časovnico o mesečno opravljenih urah dela na projektu.**

V8: Ali se bo poročalo o izvajanju aktivnosti in doseganju kazalnikov ter porabi sredstev po vrstah stroškov na ravni posameznega pilotnega projekta ali na ravni vloge?

**O: Poročanje o izvajanju vloge bo potekalo na ravni pilotnih projektov in vloge kot celote - tudi poročanje o stroških. Kontrole bodo predvidoma izvajane na vzorcu upravičenih kategorij stroškov.**

V9: V primeru, da se univerze odločijo za pripravo skupnega pilota, ki bi se izvajal na vseh treh univerzah, kako je z delitvijo stroškov med univerzami? Ali vse tri univerze prijavo isti pilot z razrezom stroškov po univerzah, pri čemer se v finančnem načrtu posamezne univerze upošteva le tisti del stroškov, ki odpade nanjo?

**O: Glej odgovor pod V1, primer 1.**

V10: Pri pilotu bi kot partner sodelovala tuja univerza. Ali so stroški sodelovanja tuje univerze stroški zunanjih storitev?

**O: Glejte odgovor pri V1, primer 2.**

V11: Ali bo možen prenos sredstev med prijavljenimi pilotnimi projekti znotraj vloge posameznega visokošolskega zavoda? Če da, pod kakšnimi pogoji?

**O: Znotraj vloge visokošolskega zavoda bo dopuščen prenos sredstev med prijavljenimi pilotnimi projekti na podlagi vloge visokošolskega zavoda z obrazložitvijo vpliva na realizacijo pilotnega projekta.**

V12: Pod kakšnimi pogoji bo lahko izvajalec pilotnega projekta v času izvajanja izvedel prenos sredstev med različnimi vrstami stroškov v okviru finančnega načrta posameznega pilotnega projekta?

**O: Upravičenec lahko prerazporedi posamezne vrste upravičenih stroškov, ki so navedene v finančnem načrtu, vendar največ do višine 20 % načrtovanega zneska posamezne vrste stroškov po finančnem načrtu, o čemer je dolžan pisno obvestiti skrbnika pogodbe ministrstva, pri čemer predloži skrbniku pogodbe ministrstva tudi nov finančni načrt. V primeru, da bo sprememba več kot 20 % , upravičenec skrbniku pogodbe ministrstva poda obrazložen pisni predlog spremembe finančnega načrta. V primeru, da skrbnik pogodbe ministrstva ugotovi, da je predlog utemeljen, ga pisno sprejme, v nasprotnem primeru pa predlog pisno zavrne.**

V13: Prosimo za informacijo o kriterijih delitve sredstev in višini dodeljenih sredstev posameznim javnim visokošolskim zavodom?

**O: Kriterij delitve sredstev posameznemu javnemu visokošolskemu zavodu je število razpisanih visokošolskih strokovnih študijskih programov za študijsko leto 2022/23. Glejte poziv, obrazložitev dokazil pri mejniku 159 v točki 4. A Mejniki in cilji, skladno z izvedbenim načrtom.**

V14: MIZŠ je v NOO navedlo, da bo izvedlo 30 pilotnih projektov na ravni Republike Slovenije. Kakšno število pilotnih projektov pri tem odpade na posamezni javni visokošolski zavod?

**O: Na posamezni javni visokošolski zavod število pilotnih projektov ni določeno.**

V15: Ali mora posamezni javni visokošolski zavod prenoviti oz. posodobiti vse visokošolske strokovne študijske programe, ki jih izvaja?

**O: V skladu s pozivom, poglavje *2.1 Predmet (namen in cilj) neposrednih sklenitev pogodb ter vsebinska izhodišča* okvir in usmeritve izvedbe pilotnih projektov zagotavljajo Smernice za prenovo visokošolskega strokovnega izobraževanja s predlogom izvedbenega načrta, ki so kot priloga št. 4 sestavni del poziva. Smernice določajo cilje prenove visokošolskega strokovnega izobraževanja in v poglavju *3.3 Obvezen cilj pilotnih projektov* določajo: “*Visokošolski zavod izkaže, da bo s pilotnimi projekti prispeval k cilju na ravni slovenskega visokošolskega sistema, da bodo v letu 2026 prenovljeni oziroma posodobljeni kurikulumi visokošolskih strokovnih programov prve stopnje javnih visokošolskih zavodov, katerih prenova bo potekala v okviru pilotnih projektov. Prenovljeni kurikulumi bodo vsebovali vsebine, ki bodo študente opremile s kompetencami za zelen in digitalen prehod v Družbo 5.0*.”.**

**Dokazilo, s katerim bo visokošolski zavod izkazoval izpolnjevanje zgoraj navedenega cilja je navedeno pri merilu 159 v pozivu, poglavje *4. Kazalniki projekta in dodatne zahteve*, točka A.**

V16: Ali je posamezni visokošolski strokovni študijski program lahko vključen v različne pilotne projekte?

**O: Prenova visokošolskih študijskih programov je vezana na vlogo visokošolskega zavoda in ne na posamezne pilotne projekte. V okviru vloge visokošolskega zavoda so aktivnosti za izvedbo pilotnega projekta lahko vezane na več visokošolskih strokovnih študijskih programov oziroma isti visokošolski študijski program je lahko povezan z aktivnostmi za izvedbo pilotnega projekta več pilotnih projektov.**

V17: Ali je pomembno, da se v vlogi naslovijo vsi cilji in usmeritve iz Smernic za prenovo visokošolskega strokovnega izobraževanja s predlogom izvedbenega načrta?

**O: Smernice za prenovo visokošolskega strokovnega izobraževanja s predlogom izvedbenega načrta so v skladu s pozivom točka *2.1 Predmet (nam*en in cilj) *neposrednih sklenitev pogodb ter vsebinska izhodišča* okvir za pripravo pilotnih projektov. Univerze morajo v vlogi nasloviti vse cilje iz poglavja 3. in usmeritve iz poglavja 4. smernic.**

15. 6. 2022